b"\n_START_ARTICLE_\nH\xc3\xb8vik\n_START_PARAGRAPH_\nH\xc3\xb8vik (tradisjonelt uttalt Hevik) er et str\xc3\xb8k i B\xc3\xa6rum kommune i Akershus fylke. H\xc3\xb8vik prestegjeld best\xc3\xa5r av sognene Snar\xc3\xb8ya og H\xc3\xb8vik._NEWLINE_H\xc3\xb8vik var p\xc3\xa5 1800 og 1900-tallet et industrisamfunn organisert rundt H\xc3\xb8vik Glassverk. Glassverket trakk mange arbeidere til H\xc3\xb8vik, noen som f\xc3\xb8rte til en storstilt utbygging av H\xc3\xb8viks infrastruktur. I denne perioden ble H\xc3\xb8vik kirke, H\xc3\xb8vik stasjon og H\xc3\xb8vik skole bygget. Arbeiderne stiftet ogs\xc3\xa5 H\xc3\xb8vik idrettsforening, og hadde eget kor og korps._NEWLINE_I dag er H\xc3\xb8vik et ettertraktet boligomr\xc3\xa5de. I 2005 hadde H\xc3\xb8vik 4172 innbyggere.\n_START_SECTION_\nTidlig historie\n_START_PARAGRAPH_\nNavnet er etter g\xc3\xa5rden H\xc3\xb8vik, norr\xc3\xb8nt Heyv\xc3\xadk, av substantivet 'h\xc3\xb8y'. I 1578 ble navnet stavet H\xc3\xb8vigh._NEWLINE_Ved H\xc3\xb8vikstranden finnes det gravr\xc3\xb8yser og gravfelt som antas \xc3\xa5 v\xc3\xa6re fra bronse- eller jernalderen. H\xc3\xb8sten 2010 ble det registrert et felt med 7 r\xc3\xb8yser p\xc3\xa5 h\xc3\xb8ydedraget nord\xc3\xb8st for dagens kontorbebyggelse. I eldre jernalder ble H\xc3\xb8vik g\xc3\xa5rd ryddet._NEWLINE_H\xc3\xb8vik g\xc3\xa5rd hadde en egen kalkovn p\xc3\xa5 H\xc3\xb8vik stranden. Mest sannsynlig har kalk blitt fraktet fra kalkbrudd p\xc3\xa5 \xc3\xb8yene i fjorden til H\xc3\xb8vik stranden med b\xc3\xa5t. Kalk har v\xc3\xa6rt en viktig bin\xc3\xa6ring for B\xc3\xa6rums g\xc3\xa5rdene fra f\xc3\xb8r middelalderen. Denne kalken ble i middelalderen blant annet brukt i byggingen av kirker og klostre i Oslo og B\xc3\xa6rum. Kalk fra B\xc3\xa6rum ble ogs\xc3\xa5 benyttet under byggingen av Akershus festning og gjenoppbyggingen av Oslo._NEWLINE_H\xc3\xb8vik g\xc3\xa5rd\xc2\xa0l\xc3\xa5 i utgangspunktet under Oslo bispesetet. Etter reformasjonen overtok Niels Toller.\n_START_SECTION_\nFra 1700\n_START_PARAGRAPH_\nG\xc3\xa5rden ble i 1746 delt mellom br\xc3\xb8drene Lars og S\xc3\xb8ren Eriksen i g\xc3\xa5rdene H\xc3\xb8vik Nordre og H\xc3\xb8vik S\xc3\xb8ndre. I 1833 var det registrert 7 husmannsplasser tilknyttet de to g\xc3\xa5rdene.\xc2\xa0Slottsprest Sverdrup kj\xc3\xb8pte S\xc3\xb8ndre H\xc3\xb8vik i 1788. Han bygget et nytt hovedhus og H\xc3\xb8vik ble n\xc3\xa5 benyttet som sommerhus. H\xc3\xb8vikodden og H\xc3\xb8vikstranden ble utskilt 1845. Etter en rekke eierbytter ble S\xc3\xb8ndre H\xc3\xb8vik i 1919 kj\xc3\xb8pt av fabrikk eier Fredrik M\xc3\xb8ller. Hans etterkommere eide g\xc3\xa5rden frem til 1970-tallet._NEWLINE_Nordre H\xc3\xb8vik ble i 1876 solgt til Frithjof Plathe. Det ble da bygget ny bebyggelse langs det som n\xc3\xa5 ble kalt Plathejordet.\xc2\xa0_NEWLINE_Den delen av H\xc3\xb8vik som ble kalt H\xc3\xb8viksholmen, et eldre navn p\xc3\xa5 H\xc3\xb8vikodden, var en tidligere husmannsplass.\xc2\xa0\n_START_SECTION_\n1800-tallet\n_START_PARAGRAPH_\nI 1855 ble H\xc3\xb8vikstranden solgt til briten Thomas Graham Smyth. Han etablerte en glassbl\xc3\xa5serhytte som skulle produsere flasker, men m\xc3\xa5tte etter kort tid legge ned p\xc3\xa5 bakgrunn av den d\xc3\xa5rlige kvaliteten p\xc3\xa5 glasset. \xc2\xa0Etter noen \xc3\xa5r med skiftende eierforhold kj\xc3\xb8pte familiene Berg og Tandberg H\xc3\xb8vik Glassverk i 1862. De nye eieren drev fra f\xc3\xb8r Biri, Hurdal og Hadeland glassverk. F\xc3\xb8rst i 1871 begynte de igjen flaskeproduksjon p\xc3\xa5 H\xc3\xb8vik Verk._NEWLINE_To av Berg br\xc3\xb8drene, Nils og Harald, var n\xc3\xa5 eiere av H\xc3\xb8vik Verk og bosatte seg i en tilh\xc3\xb8rende villa. Nils fikk ansvar for driften av verket, mens Harald hadde ansvar for glassverkenes lager i Kristiania. Dette magasinet utviklet han til \xc3\xa5 bli Christiania Glasmagasin._NEWLINE_H\xc3\xb8vik Verk besto n\xc3\xa5 av to glasshytter drevet av ca 120 arbeidere som bodde p\xc3\xa5 H\xc3\xb8vik. I 1874 ble det bygget en tredje glasshytte for produksjonen av lampeglass._NEWLINE_Etter en brann i 1875 ble verket bygget opp p\xc3\xa5 nytt. Denne gangen satset Berg br\xc3\xb8drene for fullt p\xc3\xa5 lamper. \xc3\x85ret etter ble H\xc3\xb8vik Lampefabrikk etablert._NEWLINE_Lampene produsert p\xc3\xa5 H\xc3\xb8vik Verk ble solgt i Christiania Glasmagasin. I utgangspunktet var lampene kopiert fra moderne utenlandske eksempler. Men fra 1900 begynte verket \xc3\xa5 samarbeide med designere og arkitekter og produserte egnene design.\xc2\xa0_NEWLINE_Fra 1865 ble en dampskipbrygge p\xc3\xa5 H\xc3\xb8vikstranden tegnet inn p\xc3\xa5 kart over H\xc3\xb8vik. Transport av varer og folk foregikk delvis sj\xc3\xb8veien og delvis med hest og vogn. Veitransporten gikk hovedsakelig til Kristiania og senere til H\xc3\xb8vik stasjon. H\xc3\xb8vik stasjon p\xc3\xa5 Drammensbanen ble opprettet 1. mai 1874. Frem til 1884, da togene ogs\xc3\xa5 fikk stoppe p\xc3\xa5 Stabekk, var H\xc3\xb8vik den eneste stasjonen p\xc3\xa5 strekningen mellom Lysaker og Sandvika._NEWLINE_Utvidelsen av verket f\xc3\xb8rte til at flere arbeider boliger ble oppf\xc3\xb8rt blant annet p\xc3\xa5 Svartodden og p\xc3\xa5 Glassverks\xc3\xa5sen. Arbeiderboligene var hovedsakelig flermannsboliger med en eller to etasjer. Hver leilighet bestod av et rom og kj\xc3\xb8kken. Enkelte arbeideren leide seg ogs\xc3\xa5 inn i private boliger utenfor verksomr\xc3\xa5det._NEWLINE_Det ble bygget en ny verkseierbolig som ble tegnet av arkitekt Harald Olsen som stod ferdig i 1892. Denne ble kalt \xe2\x80\x9dslottet\xe2\x80\x9d.\n_START_SECTION_\n1900-tallet\n_START_PARAGRAPH_\nUtover 1900-tallet ble det produsert elektriske lamper, husholdningsglass, medisin- og parfymeflasker og drikkeglass, p\xc3\xa5 verket, men ogs\xc3\xa5 pyntegjenstander som: karafler, vaser, mugger, stettefat osv._NEWLINE_I 1900 var det registrert i alt 430 innbyggere p\xc3\xa5 H\xc3\xb8vik. I 1910 var H\xc3\xb8vik Glassverk B\xc3\xa6rums nest st\xc3\xb8rste bedrift. Det jobbet mellom 200 og 300 arbeidere p\xc3\xa5 verket. De fleste av disse bodde med sine familier inne p\xc3\xa5 fabrikkomr\xc3\xa5det, totalt utgjorde disse ca 800 personer. I 1929 fikk arbeiderboligene innlagt vann.\xc2\xa0I forbindelse med verket ble det ogs\xc3\xa5 opprettet egen skole, turnlokale og butikk._NEWLINE_H\xc3\xb8vik arbeiderforening ble stiftet i 1903 og allerede \xc3\xa5ret etter streiket arbeiderne. F\xc3\xb8rste verdenskrig f\xc3\xb8rte til varemangel. Kort tid etter, i 1921 deltok ogs\xc3\xa5 arbeiderne p\xc3\xa5 H\xc3\xb8vik i storstreiken. I 1933 m\xc3\xa5tte glassverket legges ned etter en alvorlig nedgangsperiode.\xc2\xa0Navnet ble n\xc3\xa5 endret til H\xc3\xb8vik Verk.\n_START_SECTION_\nAndre verdenskrig\n_START_PARAGRAPH_\n9. april 1940 spredde det seg et rykte i lokalsamfunnet om at Verket ville bli bombet. Dette f\xc3\xb8rte til en evakuering av deler av nedre H\xc3\xb8vik. Etter at dette viste seg \xc3\xa5 ikke stemme flyttet de evakuerte familiene hjem igjen._NEWLINE_Produksjonen p\xc3\xa5 H\xc3\xb8vik Verk ble stanset fordi det var mangel p\xc3\xa5 materielle. Produksjonsstansen var ogs\xc3\xa5 et fors\xc3\xb8k p\xc3\xa5 sabotasje rettet mot okkupasjonsmakten. Dette var mislykket da tyskerne h\xc3\xb8sten 1942 overtok fabrikken for \xc3\xa5 benytte denne som bilverksted. De norske arbeidene arbeidet sv\xc3\xa6rt sakte og ble derfor erstattet av bl.a. \xc3\xb8steuropeiske tvangsarbeidere._NEWLINE_\xc2\xa0\xc2\xa0Det blir antatt at det var mellom 250 og 300 tyskere som oppholdt seg p\xc3\xa5 fabrikkomr\xc3\xa5det. Utover dette ble de milit\xc3\xa6re installasjonene i omr\xc3\xa5det betjent av tyske soldater. Blant annet var det plassert lyskastere med nattkikkert p\xc3\xa5 idrettsplassen.\xc2\xa0_NEWLINE_Det var 3 alvorlige flyulykker p\xc3\xa5 H\xc3\xb8vik i l\xc3\xb8pet av krigs\xc3\xa5rene. I 1941 styrtet et engelsk fly i fjorden. 2 av flygerne ble reddet av fire venner fra H\xc3\xb8vik som overnattet p\xc3\xa5 Saraholmen den aktuelle kvelden. De resterende 2 d\xc3\xb8de. Papirer ombord flyet ble destruert p\xc3\xa5 Saraholmen f\xc3\xb8r de skadde flygerne mottok medisinsk behandling lokalt og ble overf\xc3\xb8rt til tysk krigsfangenskap._NEWLINE_Ett tysk transportfly styrtet rundt 100 meter fra skolen og samtlige ombord omkom._NEWLINE_Et annet tysk fly n\xc3\xb8dlandet p\xc3\xa5 et av H\xc3\xb8vik G\xc3\xa5rds jorder._NEWLINE_Josef Terbovens sommerhus l\xc3\xa5 ved B\xc3\xa5tst\xc3\xb8 stranden. Dette var en laftet hytte med hage. Her ankret han ofte opp kronprinsens seilb\xc3\xa5t._NEWLINE_I 1944 feiret Knut Hamsun sin 85-\xc3\xa5rsdag i Terbovens sommerhus p\xc3\xa5 H\xc3\xb8vik. Her fikk han overrakt gaver og hilsener fra, blant andre Quisling, Terboven, Hitler og von Falkenhorst, samt hilsen og signert portrett fra Joseph Goebbels._NEWLINE_I forbindelse med rettsoppgj\xc3\xb8ret etter krigen ble sommerhuset kj\xc3\xb8pt av Helge Ingstad og flyttet til Vettakollen. I dag kan en bare se hyttas grunnmur og spor etter hagen.\n_START_SECTION_\nH\xc3\xb8vik i dag\n_START_PARAGRAPH_\nI 2013 - 2015 ble H\xc3\xb8vik stasjon revet, og ny stasjon ble bygget._NEWLINE_H\xc3\xb8vik menighet sogner til H\xc3\xb8vik kirke. I 2012 var det 12 482 medlemmer i menigheten._NEWLINE_H\xc3\xb8vik Idrettsforening har i dag ca 1 300 medlemmer. Foreningen har tre fotballbaner, et klubbhus og treningsstudio. \xc2\xa0Av medlemmene er det ca 700 aktive fotballspillere, 450 bandyspillere og rundt 100 alpinister. H\xc3\xb8vik bandyklubb spiller i eliteserien._NEWLINE_DNV GL har sitt hovedkontor p\xc3\xa5 H\xc3\xb8vik._NEWLINE_P\xc3\xa5 H\xc3\xb8vikodden Henie-Onstads stiftelser med blant annet Henie Onstad kunstsenter. Her ligger ogs\xc3\xa5 Henie Onstad senior- og rehabiliteringssenter.\n_START_SECTION_\nSkoler\n_START_PARAGRAPH_\nDet ligger tre offentlige skoler p\xc3\xa5 H\xc3\xb8vik. H\xc3\xb8vik skole og H\xc3\xb8vik Verk skole er barneskoler. Ramstad skole er en ungdomsskole.\xc2\xa0 \xc2\xa0"